منظور پشتين وايي د پوځي ویاند د څرګندونو وروسته د پي ټي اېم غړو ته ګواښونه شوي
د پښتون ژغورنې غورځنګ (پي ټي اېم) مشر منظور پشتين وايي، "د پي ټي اېم ملګرو ته ګواښونه کيږي او هغه په داسې وخت کې کيږي چې د پوځ وياند وايي چې ستاسو وخت نور پوره دی نو تاسو اندازه لګوئ چې ګواښونه بيا څوک کوي په دې هر څوک خبر دی".
پشتين دا خبره په داسې حال کې کړې چې په وروستيو کې د پي ټي اېم مخکښ فعاله غړو ته د پوليس او انتظاميې لخوا داسې ليکونه ورکړی شوي چې پکې ورته دوي ته د هدف کولو د ګواښ ویل شوي دي. د پاکستان د پوځ ویاند مېجر جنرل اصف غفور د تېرې میاشتې په وروستيو کې په پي ټي اېم د افغانستان او هند د استخباراتي ادارو نه د پېسو اخيستو تورونه لګولي او ويلي يې ؤ دوي چې څومره ازادي اخیسته هغه يې واخيسته نور يې وخت پوره دی. منظور پشتين تېره شپه په فېس بک نېغ په نېغه خبرو کې وويل د خپلو غوښتنو منلو پورې به مبارزه جاري ساتو او د خپلو خوېندو، ميندو سره کړې وعدې به پوره کوو که دنيا ورته د غدار باغي او هر څه نوم ورکوي. نوموړی وويل پي ټي اېم د مسلو هوارولو دپاره د رياست سره خبرو کولو ته تيار دی او تل يې د مذاکراتو خبره کړې ده. د مومندو ضلعې سره تعلق لرونکې لس کلنې فرشتې د پېښې په تړاؤ نوموړي د پاکستان د ساينس او ټېکنالوجۍ د وزیر فواد چودري بيان ته په غبرګون کې نوموړي وويل که حکومت او رياست فرشته مومند ته انصاف ورکولی پي ټي اېم او پښتنو په سړکونو احتجاج ولې کولو. هغه وويل د احتجاجونو وروسته د انصاف ورکولو ژمنې وشوې. فواد چودري تور لګولی ؤ چې پي ټي اېم د بې ګناه ماشومې په وژنه سياست کوي. په اسلام اباد کې د پي ټي اېم او سياسي غړو د احتجاج وروسته د فرشتې د پېښې د پلټنو دپاره کميټيانې جوړې شوي او په پېښه کې په غفلت کوونکو پوليسو مقدمه درج شوې وه. پشتين وايي که تاسو (حکومت) هر څه وايئ پي ټي اېم او پښتانه به په هره خبره په تاسو فشار اچوي. نوموړي د پاکستان په رسنيو او ځانګړي ډول دوه ټيلي ويژن چېنلو (ای ار وايي او بول) نيوکې وکړې چې د فرشتې پلار يې په جرمونو کې په ککړتیا ښکاره کولو او هغه ته يې د افغان نوم ورکولو، هغه وايي ظلم که د هر چا سره کيږي دوي به يې مخالفت کوي. منظور پشتين وویل بيا يو بل بحث وچېړل شو چې پښتون او افغان. هغه وويل د پښتنو درې لهجې دي او افغان د پښتنو شریک د نسل نوم دی. پښتون يو نسل دی که څوک یې پشتون، پشتين يا پښتون او که افغان يا پټان يې بولې. منظور پشتين وويل پي ټي اېم په خپل ائين او منشور جوړولو کار کوي. پي ټي اېم خپل دريځ د وړاندې نه په ډاګه کړی چې په انتخاباتو کې برخه نه اخلي او نه د چا مخالفت او نه د چا ملاتړ کوي. ووټ د هر چا خپله خوښه ده چې چاته يې ورکوي. نوموړي د اختر په درېمه ورځ د سويلي وزيرستان په لدها کې د جلسې کولو اعلان وکړو او وې ويل په دغه جلسه کې به د واڼه د قربانيانو، د ارمان لوڼي، د عالمزېب او په قبضه شوؤ معدنياتو سکولونو او نورو مسلو خبرې کيږي.